Predsjednik Bush odao počast u ratu poginulim američkim vojnicima (26/5/03) - 2003-05-26
"Nisu se borili za slavu, borili su se zato što je to bila njihova dužnost prema domovini"
Povodom Dana sjećanja, kada Amerikanci odaju počast svojim u ratu poginulim vojnicima, predsjednik George Bush je posjetio Nacionalno groblje u Arlingtonu, najveće vojno groblje u Sjedinjenim Državama, koje se nalazi u blizini Washingtona. Svaki od gusto poredanih nadgrobnih spomenika bio je jutros ukrašen malom američkom zastavicom. Arlington je posljednje počivalište desetaka tisuća američkih ratnika, koji su izgubili život u sukobima diljem svijeta - od američkog rata za neovisnost od Britanije, krajem 18. stoljeća, pa do rata u Iraku koji je okončan prije nešto više od mjesec dana. "Svi su oni dali život za slobodu, i svog naroda, a i naroda drugih zemalja" - rekao je u govoru stotinama okupljenih ratnih veterana i obiteljima poginulih vojnika američki predsjednik. "Danas odajemo počast pripadnicima naših oružanih snagama, muškarcima i ženama. Posljednje što su učinili na ovom svijetu bilo je da se bore za svoju zemlju - od Iraka i Afganistana, pa do ratova u Koreji i Vijetnamu, dva svjetska rata... Sve su to ratovi koji su od naše zemlje učinili ono što ona danas jest" - rekao je na komemoraciji u Arlingtonu predsjednik Bush. U svom govoru, predsjednik je poimence spomenuo nekoliko američkih ratnika, čiji je život tragično završio u akciji u Iraku. "Nisu se borili za slavu, borili su se jedino zato što je to bila njihova dužnost prema zemlji" - rekao je gospodin Bush te dodao: "U svakoj generaciji Amerikanaca, nailazimo na hrabrost koja je primjerena velikim zadacima koje naša zemlja ima na svjetskoj sceni. Naše farme, naši gradići, ulice naših velegradova... s tih su mjesta uvijek dolazili slobodni ljudi koji su svjesno i dragovoljno prihvaćali vojnu stegu i vojnički način života" - rekao je George Bush. Američki je predsjednik istakao da su vojnici Sjedinjenih Država, tijekom povijesti, u mnogo navrata, pokazali da je "moralna snaga demokracije jača od bilo kojeg tirana." "Udovica jednog našeg marinca koji je poginuo u Iraku ovu je istinu iskazala na vrlo jednostavan način. U svijetu postoji dobro i postoji zlo. Moj je suprug bio na strani dobra" - rekao je u svom govoru na Nacionalnom groblju Arlington predsjednik George Bush. Na Dan sjećanja, Amerika zbog toga odaje počast milijunima svojih ratnika, ljudima koji su dali život za svoju domovinu.